Krisis Moneter
Oleh: T. A. Sakti
Bismillahirrahmanirrahim awai phon surah
Alhamdulillah pujoe Rabbana
Syukur keu rahmat mangat neutamah
Seunang ngon susah kheundak Ta’ala
Miseue lawet nyoe nyang tanyoe peugah
Rakyat lam susah gampong ngon kota
Dum sekalian keuheundak Allah
Sabar bek gundah sambil usaha
Krisis moneter nan nyan gob peugah
Sithon ka leupah geutanyoe rasa
Kareuna jitron nilai rupiah
Kurs jih that kalah ngon dollar Amerika
Sinan phon asai pakar nyang peugah
Lheueh nyan jirambah rata tiep punca
Peugawai negeri gaji ube paih
Dum keluh keusah hansep beulanja
Kawom peutani mugoe blang luah
Ya Masya Allah mungken leubeh jra
Teutapi droe nyan sabar sileupah
Bandum bak Allah geupulang punca
Di ureueng meukat konglomerat gagah
Meulek phe reubah hanale daya
Aneuek sikula mahasiswa kuliah
Cit bandum susah wab krisis landa
Neulayan eungkot lam laot luah
Seb keu minyeuk gah hana keulaba
Udep meutukang utoh deungon baih
Cit hana leupah beusep beulanja
Allahu Rabbi pakriban kamoe
Nyang meugriet meunoe karab sithonka
Juli 1997 phon musibah nyoe
Mei ’98 jinoe goh lom meuri bla
Phon-phon tadeungo rupiah tanyoe
Jitron tingkat droe kurs nibak dollar (AS)
Barang yum ji ek ka musoe-gamoe
Teugeureuhing nyoe dum ureueng kota
Geutanyoe ‘awam bri harapan droe
Oh lheueh Sidang Umum MPR nyoe pasti bahgia
Sidang Umum pilheueh Presiden ka meusoe
Kabinet baro nyoe geulantik sigra
Teuma di barang goh jituri droe
Yum jih tiep uroe ji ek meuganda
Ureueng nyang meukat pih mumang keudroe
Sabab tiep uroe modal meuganda
Deungon IMF pemerintah geutanyoe
Beurundeng dudoe soal bri dana
40 miliyar dollar AS janji sabohroe
Jibantu tanyoe “Dewan Moneter Dunia”
Michel Camdessus Direktur IMF nyoe
Ngon Presiden tanyoe teken kaleueh na
Bantuan tahap phon mudah jibri roe
Nyang brat meubagoe bri tahap dua
Rab troh sibuleuen gohlom seuleusoe
Bit IMF nyoe kriet licik raya
Jiboh alasan ka meudeh meunoe
Bangsa Indonesia nyoe sang-sang di peukra
Adak meukon ban nanggroe lam phang-phoe
Bah jicok keudroe bantuan dana
Ginanjar Kartasasmita peumimpin tanyoe
Meu-uroe uroe meurundeng dan saba
Menlu Australia Alexander Downer
Bantu geutanyoe ngat jibri dana
Keudeh u Washington ji teureubang droe
Leueh nyan hai adoe u Tokyo teuma
B.J Habibie Wakil Presiden tanyoe
Geulantik uroe nyoe, di Tokyo lusa
Wakil Direktur IMF pih jilibat droe
Stanley Fischer nyoe trok u Jakarta
Ohlheueh beurundeng malam ngon uroe
Similiyar dollar roe bri tahap dua
Konle lhee milyar janji sabohroe
Bit-bit IMF nyoe rab hanmei peurcaya
Ngon jiboh syarat limong ploh bagoe
Untong geutanyoe teungoh seungsara
Ji peusalah meudeh ji peulaku meunoe
Ji peugot geutanyoe ban sidalupa
Napeue ta harap payah taiem droe
Ka nibak deuek-troe bahle ji peukra
Meunan keuh nasib meug gasien tanyoe
Ingat rakan droe soe goh lom rasa
Himat yoh kaya bek rampuih jaroe
Lam harta tanyoe hak Tuhan beuna
Zakeuet seudeukah keu rakyat Nanggroe
Izin po sidroe bek roh lam papa
Nekmat bantuan goh trok lam Nanggroe
Laen lom bagoe teuka seungsara
Ji ek BBM ban keunong gandoe
Peuelom rakan droe ngon listrek pula
Barang lam keude dum ka jilinggang droe
Rab han ek tabloe tinggi that harga
Baroekon bawang siribee sikatoe
Jinoe ji peubloe sineuk 100 rupia
Harga BBM geupeutron dudoe
Lheueh siploh uroe seleksi harga
5 Mei ’98 ji ek yum ban gandoe
Tanggai 16 roe geupeutron teuma
E ya Ilahi Khaliqul ‘Alam
Neubri beuteuntram udep di donya
Bak kamoe rakyat nyang kawom ‘awam
Tan macam-macam meumohon pinta
Neubri seujahtra kamoe aneuk Nang
Cukop makanan ngon sandang ija
Beusihat tuboh sungkoh bek datang
Nanggroe beu aman kasep seujahtra
Soal politek tarek pimpinan
Dikamoe nyan han meuphom pih hana
Bah urusan gob sikula manyang
Han meutuoh pham ‘awam lagoina
Pimpinlah kamoe bak ridha Tuhan
Bek di donya tan akherat hanna
Beklah neutipee rakyat nyang ‘awam
Meunan harapan ikhlas dan percaya
Susah lawet nyoe hana meuban-ban
Sabab yum barang meuhai that harga
Adakle pade hase meukuyan
Jeuoh bandengan yum barang kota
Yum dasar gabah ji ek meutindan
Bah that beumeunan han that meuguna
Beuleuen Februari 19 sikureueng lapan
Sibeuleuen lheueh nyan 1 April teuma
Yum dasar gabah likot yum barang
Lam sabe meunan ka meuthon-thon ka
Yum dasar pade cit soe pakek tan
Wab yum di pasaran leubeh lom harga
Akhe bak akhe tacok keusimpulan
Ureueng meugoe blang udep sabe jra
Bandum hasil tani yum that reundahan
Ureueng kantoran nyang boeh hareuga
Sinaleh pade peutblah kilogram
Meujak u peukan ta peubloe sigra
Sikilo saka situmpok ikan
Bloe bakong si ons kabeh beulanja
Ban lheueh keumeukoh pula tanaman
Na timon Taiwan bawang seulada
Sabab nyang pula rame kon wayang
Ka leubeh barang jatoh hareuga
Nibak peumimpin talakee jalan
Bek geusia-siakan jeumot rakyatnya
Meunyo lam Nanggroe seumpit pasaran
Tulong bri jalan eksport u luwa
Subhanallah lon pujoe Rabbi
Neubri ya Ghani jeuoh seungsara
Nasib breueh Catu peugawai negeri
Baroekon geubeunci jinoe mulia
Sabe geutuka bak keude “Budi”
Geukheun meuriti gutee-batee na
Seulawet krisis geutueng geulayi
Tampoe buet Ummi, gutee aneuk mita
Rumpuen lingka rumoh hansoe padoli
Jinoe tan henti ureueng guliga
Lam sabe geubloe bak keude Bang Ali
Wab harga tinggi keudroe geumita
Aneuk kuliah dara ngon tari
Rumpeun tiep pagi jipot jilingka
Sang malee-malee ngieng kanan-kiri
Rumoh Kost putri ji puwoe sigra
Cara berhemat ureueng geucari
Mangat bek tinggi anggaran beulanja
Baroekon lhee go bak warong kupi
Jinoe seukali sikhan glah saja
Peukawen aneuk bak buleuen Haji
Geu-ubah janji ka payah tunda
Yum meueh simanyam 300 ribee rupi
Jeulamee Cut Ti han sanggop geuba
Nyang peugot rumoh di Teungku Gapi
Susah han sakri ka hansep biaya
Yum seumen ngon seng iheng that tinggi
Geutanggoh janji mampleue di Dara
Yum ungkoh Moto jinoe ka tinggi
Got Labi-labi bah Moto raya
Hanle siat-siat jak ula-ili
Ohna khanduri woe u gampong Ma
Nyang leupah sayang nyang jak tan heunti
Putra ngon putri pelajar- mahasiswa
Banda Aceh-Darussalam jak ngon keumbali
Ek Labi-labi siribee beuna
Geutanyoe muhon ubak Ilahy
Saket ngon seu-i neubri bek teuka
Sabab yum ubat meuhai han sakri
Tabib ban jadi maju meugara
Kadar saket pruet mumang ngon seu-i
Gambe tupong kanji ramah on luna
Dum ubat gampong lagot geulayi
Baroekon akhi soe cukeh hana
Nyang pula gule leupah that meukri
Harga tinggi gule peue nyang na
Boh reuteuek boh pik eumpeuek on sawi
Cit le raseuki nyang tem seumuga
Alhamdulillah syukur keu Rabbi
Bak krisis ekonomi neupubla sigra
Geutanyoe hamba ikhtiar bek heunti
Tuhanku Rabbi peuleupah mara
Susah ngon seunang insan di bumi
Na dalam takdir Allah Ta’ala
Di dalam susah seunang meunanti
Firman Ilahy lam Qur’an mulia
Krisis moneter ngon ekonomi
Bak T. A. Sakti ‘etnoe sikada
Do’a talakee peutang ngon pagi
Beuaman neugri makmu beusigra!!!
* Penulis : Drs. Teuku Abdullah SmHk alias T. A. Sakti
** Bagi pengetahuan redaksi :
- Jika baris syair terlalu panjang, boleh di cetak ke bawah seperti contoh pada halaman 7 bait 2.
- Juga halaman 7. seumuga adalah bahasa Aceh lama, artinya pekerjaan berkebun dengan menanam sejenis tomat, cabe, jahe, kunyit dan lada.
- Penulisan identitas saya seperti di atas cukup penting, agar karangan Syair Aceh ini dapat dipakai menjadi bahan usulan memperoleh KUM/kredit kenaikan pangkat.
Rumoh Blang,
Aleuhad, 20 Sa Usen 1419
17 Mei 1998
T. A. Sakti
ind_Latn zsm_Latn ace_Latn gaz_Latn ace_Latn ace_Latn ace_Latn ace_Latn fuv_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn bug_Latn ace_Latn ace_Latn zsm_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ltz_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn gaz_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn lvs_Latn ace_Latn ace_Latn ace_Latn ace_Latn ace_Latn lmo_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn sag_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ind_Latn zsm_Latn ind_Latn ind_Latn ace_Latn ceb_Latn lim_Latn gla_Latn